2012. pārskata gada ziņojumu iesniegšanas termiņa ievērošana ir līdzīga tai, kāda tā bija 2010. pārskata gadā. Kopumā 21 dalībvalsts un EEZ/EBTA valstis iesniedza 2012. gada datu kopas un kvalitātes ziņojumus, iekļaujoties termiņā vai iesniedzot dokumentus vienu mēnesi pēc termiņa beigām. Piecas dalībvalstis (Dānija, Īrija, Itālija, Lietuva un Rumānija) un viena EEZ/EBTA valsts (Islande) iesniedza datu kopas un kvalitātes ziņojumus vairāk nekā trīs mēnešus pēc termiņa beigām. Daļas no datu kopām un kvalitātes ziņojumiem vairāk kā trīs mēnešus pēc termiņa beigām iesniedza trīs dalībvalstis (Somija, Latvija un Apvienotā Karaliste).

Komisija (Eurostat) aktīvi strādā un mudina valstis pārskatīt statistikas veidošanas procesu un iesniegt labi izstrādātas datu kopas un kvalitātes ziņojumus noteiktajā termiņā.

Publicēšana

Dati par atkritumu radīšanu un apstrādi tika publicēti Eurostat izplatīšanas datubāzē 2014. gada 1. oktobrī.

3.Pilnīgums

Lai varētu sagatavot datu kopsavilkumu par ES, ir ļoti būtiski, lai dalībvalstis iesniegtu pilnīgas datu kopas. Datu trūkums ierobežo atkritumu statistikas informatīvo vērtību. Datu trūkums ir novērojams sektoros, kuros valstīm nav datu avotu vai ir nepietiekami novērtējuma dati.

Laika posmā starp 2010. un 2012. pārskata gadu attiecībā uz atkritumu radīšanas datu kopām ievērojami samazinājās trūkstošo vērtību skaits un to dalībvalstu skaits, kuras ziņoja par trūkstošām vērtībām. 2010. gadā par trūkstošām vērtībām ziņoja astoņas valstis, bet 2012. pārskata gadā skaits samazinājās līdz trim valstīm. Kopējais trūkstošo vērtību apjoms samazinājās no 4,1 % 2010. pārskata gadā līdz 1,5 % 2012. pārskata gadā. Šāda tendence, kaut arī mazāk izteikta, ir novērojama arī attiecībā uz atkritumu apstrādes datiem. Trūkstošo vērtību īpatsvars samazinājās no 3,5 % 2010. pārskata gadā līdz 3,1 % 2012. pārskata gadā, un to valstu skaits, kas ziņoja par trūkstošām vērtībām, samazinājās no astoņām valstīm līdz sešām valstīm. Vairāk nekā puse (55 %) trūkstošo vērtību datu kopās par atkritumu apstrādi tiek pamanīts atkritumu apstrādes kategorijā “aizbēršana”. Pirmoreiz dati par aizbēršanu tika vākti 2010. gadā pēc grozījuma veikšanas Regulā.

4.Datu precizitāte

4.1.Datu aptvērums

Statistika par atkritumu radīšanu jāapkopo visās ekonomikas nozarēs un mājsaimniecībās, un tajā jāiekļauj dati par reģenerācijas un apglabāšanas darbībās radītajiem atkritumiem, t. i., par tā sauktajiem sekundārajiem atkritumiem. Statistikai jāaptver arī dati par mazo uzņēmumu (< 10 darbinieki) radītajiem atkritumiem, lai gan šādi uzņēmumi būtu pēc iespējas jāatbrīvo no dalības aptaujās.

Statistika par atkritumu apstrādi aptver datus par visiem valstī reģenerētajiem vai apglabātajiem atkritumiem neatkarīgi no to izcelsmes. Saskaņā ar Regulas pamatkoncepciju ir jāvāc dati par atkritumu galamērķi. Dati par sagatavošanu pārstrādei statistikā netiek iekļauti.

Aptvēruma kļūdas un datu aptvēruma atšķirības

Aptvēruma kļūdas pārsvarā tika novērotas šādu iemeslu dēļ:

ir atšķirības atkritumu definīcijas piemērošanā;

ir atšķirīgas metodoloģiskās pieejas un atšķirīgas prioritātes valstu atkritumu apsaimniekošanas un atkritumu statistikas jomā;

ir vērojamas sektoram specifiskas problēmas saistībā ar aptvērumu.

Četros sektoros tiek novērotas vislielākās datu aptvēruma atšķirības:

Ar ieguves rūpniecību saistīto atkritumu (ieguves rūpniecības un karjeru izstrādes darbībās radītie atkritumi) statistikas atspoguļošanai ir ļoti liela ietekme. Lielākās atšķirības starp valstīm ir saistītas ar aptvērumu attiecībā uz nederīgajiem iežiem (t. i., dabiskiem materiāliem, kurus neapstrādājot noņem raktuvju vietās, lai piekļūtu rūdai) un ieguves rūpniecības atkritumiem, kurus apsaimnieko ieguves vietā.

Atšķirībai starp atkritumiem un blakusproduktiem ir ļoti svarīga nozīme atkritumu apjomos ekonomikas plānā, kad tiek runāts par NACE A (lauksaimniecību, mežsaimniecību un zivjsaimniecību) un NACE C (ražošanu). Īpaši svarīgi ir to ievērot tādās atkritumu kategorijās kā koksnes atkritumi, dzīvnieku un augsnes izcelsmes atkritumi un izdedži, kas radušies metāla ražošanas procesā.

Par datu aptvēruma atšķirībām liecina neatbilstības attiecībā uz datiem par atkritumu radīšanu NACE F sadaļā (būvniecība).